AFRIKAANSE OPSOMMING: In 'n steeds groeiende wynmark waar die koopbesluit vir die wynverbruiker steeds meer ingewikkeld raak as gevolg van die groter verskeidenheid wyne beskikbaar op die winkelrak, is die wynprodusent en -bemarker geforseer om sy produk van die res te differensieer. Dit kan gedoen word deur meer en beter metodes te vind om die verbruiker te voorsien van korrekte inligting om sodoende sy koopbesluit te ondersteun. Hierdie inligting moet die koper ondersteun waar hy die koopbesluit neem, naamlik by die winkelrak, dit is wanneer hy daar is dat die verpakking, wat die etiket insluit, die hoof inligtingsbron is. Korrekte inligting is 'n relatiewe begrip en die doel van hierdie studie was om te bepaal wat die verbruiker as die belangrikste inligting op 'n wyn rugetiket beskou. 'n Vraelys is opgestel om sodanige inligting te versamel en is in die Boland area versprei. Wynverbruikers wat ook self wyn aankoop, is versoek om die vraelyste te voltooi. Die resultate van die studie het daarop gedui dat, alhoewel al twintig inligtingsopsies in die vraelys as belangrik beskou was, daar duidelik agt opsies was wat voorkeur geniet het. Die uitdaging aan die wynmaker en -bemarker is om die selektiewe keuse te maak ten opsigte van watter van hierdie informasie hul op die beperkte ruimte van 'n wyn rugetiket sal kan akkomodeer om sodoende ook aan die verbruiker se inligitingsbehoeftes te voorsien, met inagname van beskikbare inligting rakende die betrokke wyn.